ટૉસ જીતીને ખડાયતાની ટીમને ચૅમ્પિયન અને રનનો ઢગલો ખડકવા જાણીતી ટીમ કપોળને પ્રથમ બૅટિંગમાં મોકલવાના નિર્ણયને શરૂઆતમાં ભૂલ લાગી રહી હતી, પરંતુ પ્રથમ બૅટિંગમાં ઊતરેલી કપોળની ધુરંધર ઓપનિંગ જોડી પાર્થ મથુરિયા અને જય મહેતાને બોલર હિરક શાહે બીજી ઓવરમાં માત્ર ૧૮ રનના સ્કોર પર પૅવિલિયનભેગા કરી દેતાં અપસેટ સર્જાવાની સંભાવના લાગી રહી હતી. જોકે ત્યાર બાદ ત્રીજા અને ચોથા ક્રમે આવેલા મૌલિક મહેતા (૩૪) અને કૅપ્ટન પરાશર ચિતલિયા (૭૪)ની જોડી ૧૪૨ રનની મહાભાગીદારી વડે ટીમને ચૅલેન્જિંગ સ્કોર તરફ લઈ ગઈ હતી. પરાશર ચિતલિયાએ ૩૧ બૉલમાં ૯ ફોર અને પાંચ સિક્સરની ધડબડાટી બોલાવીને ટીમના સ્કોરને ૧૦ ઓવરના અંતે ૪ વિકેટે ૧૬૭ રન પર પહોંચાડીને ફરી એક વખત હરીફ ટીમ માટે મસમોટો ટાર્ગેટ સેટ કરી આપ્યો હતો.